b'\n_START_ARTICLE_\nTrykksystem\n_START_SECTION_\nTrykksystemer p\xc3\xa5 v\xc3\xa6rkart\n_START_PARAGRAPH_\nP\xc3\xa5 v\xc3\xa6rkart kan vi se en grafisk framstilling av trykksystemer, ofte sammen med v\xc3\xa6rfronter. Lavtrykksystemer merkes med en stor L, med mindre de er tropiske stormer eller tropiske sykloner da spesielle v\xc3\xa6rsymbol blir brukt. H\xc3\xb8ytrykkssystemer merkes med en stor H. Hvor kraftige trykkssystemene er kan vi se etter hvor tett isobarene ligger.\n_START_SECTION_\nLavtrykksystemer\n_START_PARAGRAPH_\nLavtrykkssystemer har som regel syklonske egenskaper. P\xc3\xa5 den nordlige halvkule bl\xc3\xa5ser vinden mot klokka rundt lavtrykket p\xc3\xa5 grunn av corioliseffekten, mens den bl\xc3\xa5ser med klokka rundt lavtrykket p\xc3\xa5 den s\xc3\xb8rlige halvkule. Lavtrykksystemer f\xc3\xb8rer som regel til skyet v\xc3\xa6r og nedb\xc3\xb8r, og innimellom kraftig vind om lavtrykket er kraftig nok.  _NEWLINE_De kraftigste uv\xc3\xa6rene i historien har oppst\xc3\xa5tt i forbindelse med syklonske lavtrykkssystemer. Tornadoer har for eksempel sv\xc3\xa6rt lavt trykk i senteret. _NEWLINE_Det laveste lufttrykket i havniv\xc3\xa5 som er observert er p\xc3\xa5 869,96 hPa. Det skjedde i det vestlige Stillehavet under tyfonen Tip den 12. oktober 1979.\n_START_SECTION_\nH\xc3\xb8ytrykksystemer\n_START_PARAGRAPH_\nH\xc3\xb8ytrykksystemer er ofte karakterisert med klart og kj\xc3\xb8lig v\xc3\xa6r. Vinden bl\xc3\xa5ser antisyklonsk rundt h\xc3\xb8ytrykk, det vil si med klokka p\xc3\xa5 den nordlige halvkule og mot klokka p\xc3\xa5 den s\xc3\xb8rlige halvkule. _NEWLINE_Om vinteren p\xc3\xa5 den nordlige halvkule finner vi ofte vedvarende h\xc3\xb8ytrykk over Nord-Amerika og Sibir, i tillegg til at de ofte oppst\xc3\xa5r over Nord-Europa. Dette kan f\xc3\xb8re til kuldeb\xc3\xb8lger, som innimellom kan oppst\xc3\xa5 sv\xc3\xa6rt br\xc3\xa5tt. I indre omr\xc3\xa5der av Nord-Amerika har man observert at temperaturen har falt med s\xc3\xa5 mye som 25\xc2\xbaC p\xc3\xa5 bare noen timer i slike tilfeller. _NEWLINE_H\xc3\xb8ytrykksystemer f\xc3\xb8rer sjelden med seg nedb\xc3\xb8r siden de produserer lite skyer. I kombinasjon med andre v\xc3\xa6rsystem kan kaldlufta de f\xc3\xb8rer med seg innimellom likevel f\xc3\xb8re til kraftig sn\xc3\xb8fall.'